| "Johnny B. Goode"Chuck Berry |
| --- |
| Singlen "Johnny B. Goode" kansikuva |
| Singlen tiedot |
|  Albumilta | *Chuck Berry Is on Top* |
|  Julkaistu | maaliskuu 1958 |
|  Tuottaja(t) | Chuck Berry |
|  Tyylilaji | rock and roll |
|  Kesto | 02.40 |
|  Levy-yhtiö | Chess Records |
| Chuck Berryn muut singlet |
| "Anthony Boy"1958 | "Johnny B. Goode"1958 | "Little Queenie"1958 |

**Johnny B. Goode** on Chuck Berryn tekemä ja levyttämä rock and roll -kappale, joka julkaistiin maaliskuussa 1958. Kappale on rock and rollin tunnetuimpia klassikkoja.

Sanoitus
--------

Sanoituksiltaan "Johnny B. Goode" on rock and roll -versio amerikkalaisesta unelmasta. Laulu kertoo Yhdysvaltojen takamailla asuvasta nuoresta ilmiömäisestä kitaransoittajasta, joka unelmoi tähdeksi tulemisesta. 

Chuck Berry kirjoitti "Johnny B. Gooden" alun perin pianististaan Johnnie Johnsonista. Myöhemmin Berry alkoi kertoa laulun sanoitusten kuvaavan Berryn omaa urakehitystä tuntemattomuudesta maailmankuuluksi tähdeksi. Kappaleen sankarin sukunimi "Goode" viittaa Berryn lapsuudenkodin osoitteeseen 2520 Goode Avenue. Joitain eroja etunimen lisäksi Berryyn on: toisin kuin Berry, laulun sankari kasvoi Louisianassa eikä osannut lukea tai kirjoittaa kunnolla.

Alkuperäisissä sanoissa oli kohta "That little colored boy could play" (‘se pieni värillinen poika osasi soittaa’), mutta Berry vaihtoi ’värillinen’-sanan ’maalaispoikaan’, "country boy", jotta kappaletta voitaisiin soittaa radiossa.

Intro
-----

Kappaleen introriffin Berry otti Carl Hoganin soolosta Louis Jordanin kappaleella "Ain’t That Just Like a Woman" vuodelta 1946.

Äänitykset ja julkaisu
----------------------

Single äänitettiin tammi–helmikuussa 1958 ja julkaistiin 31. maaliskuuta. Laulaja-kitaristi Berryn lisäksi singlellä soittavat pianisti Lafayette Leake, basisti Willie Dixon ja rumpali Fred Below. Singlen tuottivat Chess Recordsin Leonard ja Phil Chess. Kappale oli 15 viikon ajan Yhdysvaltain singlelistalla. Parhaimmillaan se nousi sijalle kahdeksan Billboard Hot 100 -singlelistalla sekä sijalle kaksi Rhythm & Blues Singles -singlelistalla.

Viittaukset ja jälkimaine
-------------------------

Berry kirjoitti myöhemmin neljä muutakin laulua, jotka kertovat "Johnny B. Gooden" päähenkilöstä: "Bye Bye Johnny", "Go Go Go", "Johnny B. Blues" ja "Lady B. Goode". Lisäksi hänen vuoden 1969 studioalbuminsa nimi on *Concerto in ‘B Goode’*.

"Johnny B. Goode" oli yksi vuonna 1977 lähetettyyn Voyager-avaruusluotaimen mukaan otetuista äänitteistä.

The Rolling Stonesin Keith Richards on väittänyt, että kappaleen kuultuaan hän päätti, mihin haluaa elämässään keskittyä.

Berryn ikivihreä on ylittänyt kaikki genre-rajat*kenen mukaan?* ja sitä ovat soittaneet tuhansien aloittelevien yhtyeiden lisäksi niin The Beatles, Jimi Hendrix, Green Day, Judas Priest, Elton John, Sex Pistols, NOFX, Johnny Winter, Peter Tosh kuin Elvis Presley. Lisäksi "Johnny B. Goode" -kappaletta, ja erityisesti sen introa, on lainailtu ahkerasti muissa kappaleissa, esimerkiksi The Beach Boysin "Fun, Fun, Fun" ja Hurriganesin "Get On" -kappaleissa.

Vuonna 2022 *Helsingin Sanomat* pyysi yli 70:ää suomalaista musiikkialan vaikuttajaa nimeämään korkeintaan 20 itselleen juuri sillä hetkellä tärkeintä laulua paremmuusjärjestyksessä, minkä perusteella lehti laati sadan parhaan laulun listan. "Johnny B. Goode" ylsi kyselyn kokonaistuloksissa sijalle 53.

Lähteet
-------

1. 1 2  Johnny B. Goode / Around and Around *rateyourmusic.com*. Viitattu 18.7.2011. (englanniksi)
2. 1 2 3 4  Why Chuck Berry’s ‘Johnny B. Goode’ Is a Rock ’n’ Roll Classic *Time*.  22.3.2017. Viitattu 22.1.2019.
3. ↑  Ben Ratliff: Johnnie Johnson, 80, Dies; Inspired 'Johnny B. Goode' *The New York Times*.  14.4.2005. Viitattu 22.1.2019.
4. 1 2  Joe Queenan: The story of Johnny B Goode *The Guardian*.  21.6.2007. Viitattu 22.1.2019.
5. 1 2  Udjine: Chuck Berry - Johnny B. Goode  16.11.2017. UltimateGuitar.com. Viitattu 22.1.2019.
6. ↑  Chuck Berry *allmusic.com*. Viitattu 18.7.2011. (englanniksi)
7. ↑  100 maailman parasta laulua.  *Helsingin Sanomat*, 15.1.2022. Artikkelin verkkoversio (maksullinen). Viitattu 15.1.2022.